‘กรุงไทย’โชว์ ค่าธรรมเนียมติดป้ายบิ๊กบึ้ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — กรุงไทยทำป้ายค่าธรรมเนียมขนาดใหญ่ติดในสาขา โชว์ลดค่าธรรมเนียม
นายอนุชิต อนุชิตานุกูล ผู้ช่วยกรรมการผู้จัดการ ธนาคารกรุงไทย เปิดเผยว่า ขณะนี้ตามสาขาต่างๆ ได้สั่งให้ติดป้ายค่าธรรมเนียมต่างๆ เป็นป้ายขนาดใหญ่ เพื่อให้ลูกค้ารายย่อยที่เข้ามาทำธุรกรรมเห็นได้ชัด เช่น ค่าธรรมเนียมแรกเข้าบัตรเอทีเอ็ม บัตรเดบิต และค่าธรรมเนียมรายปี จากเดิมจะเป็นกระดาษติดไว้เท่านั้น
นายอนุชิต กล่าวว่า ยังไม่เห็นหนังสือจากธนาคารแห่งประเทศไทย (ธปท.) ที่ขอความร่วมมือให้สถาบันการเงินชี้แจงค่าธรรมเนียมเพิ่มอีกหลายรายการ และยืนยันว่าปัจจุบันธนาคารไม่มีนโยบายปิดบังค่าธรรมเนียม 
“ทุกสาขาต้องติดตารางค่าธรรมเนียมอยู่แล้ว เป็นการเปิดเผยทุกอย่างตามที่ธปท. กำหนด ไม่มีการหมกเม็ด” นายอนุชิต หาก ธปท.ให้ธนาคารคิดต้นทุนค่าธรรมเนียมตามจริง ธนาคารก็ต้องคิดค่าธรรมเนียมทุกรายการกับลูกค้า รวมถึงค่าธรรมเนียมการถอนเงินจากเครื่องเอทีเอ็ม เพราะปัจจุบันต้นทุนการถอนเงินจากเครื่องเอทีเอ็ม ธนาคารเป็นฝ่ายแบกรับภาระแทนลูกค้า ซึ่งยังขาดทุนอยู่ แต่ปัจจุบันธนาคารต่างเรียกเก็บค่าธรรมเนียมการถอนเงินเอทีเอ็มธนาคารอื่นในรายการที่ 45 ถ้าต่อเดือนถอนเงินไม่เกินจากนี้ ก็ไม่ต้องเสียค่าธรรมเนียม
สำหรับนโยบายการแบกรับภาระค่าธรรมเนียมการถอนเงินเอทีเอ็มธนาคารอื่นแทนการติดตั้งเครื่องเอทีเอ็มนั้น แต่ละธนาคารจะมีโจทย์ไม่เหมือนกัน และเครื่องเอทีเอ็มของธนาคารกรุงไทยก็มีอยู่จำนวนมากกว่า 7,000 เครื่องทั่วประเทศ จึงมีต้นทุนสูง โดยเฉพาะค่าบริหารจัดการเงินสด
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย กล่าวว่า ลูกค้าจะรับทราบค่าธรรมเนียม ณ จุดที่ทำรายการ เช่น ค่าธรรมเนียมการโอนจากเครื่องเอทีเอ็ม หากลูกค้าไม่ยินยอมก็สามารถยกเลิกคำสั่งทำรายการนั้นได้ 
ด้านแหล่งข่าวจากบริษัทสินเชื่อบุคคลรายหนึ่ง กล่าวว่า ยังไม่เห็นหนังสือจากธปท. แต่เหตุผลในการคิดค่าธรรมเนียมจะคิดกับลูกค้าที่ค้างชำระ แต่ถ้าไม่ค้างชำระ บริษัทก็ไม่มีเหตุผลต้องคิดค่าธรรมเนียมอยู่แล้ว
“มองว่าธปท.คงอยากให้รูปแบบการคิดค่าธรรมเนียมเหมือนกัน ตอนนี้ที่คิดไม่เท่ากัน เพราะแต่ละที่มีวิธีการคิดคนละแบบ เมื่อเก็บไม่เหมือนกันก็อาจเกิดความสงสัย” แหล่งข่าวกล่าว
ทั้งนี้ธปท. ได้ทำหนังสือขอความร่วมมือไปยังสถาบันการเงินทุกแห่ง ให้เตรียมการเปิดเผยข้อมูลอัตราค่าธรรมเนียมของธุรกรรมทางการต่าง ๆ ให้ละเอียดเพิ่มขึ้นอีก 24 รายการ จากปัจจุบันที่ธปท. กำหนดให้เปิดเผยอัตราค่าธรรมเนียมในแต่ละหมดทั้งสิ้น 54 รายการ เพิ่มเป็น 78 รายการ เพื่อให้สถาบันการเงินมีการเปิดเผยข้อมูลค่าธรรมเนียมต่อสาธารณะอย่างโปร่งใสมากขึ้น ที่สำคัญจะช่วยให้ลูกค้าผู้บริโภครับรู้ค่าธรรมเนียมได้ง่ายขึ้น และสามารถเปรียบเทียบอัตราค่าบริการได้สะดวกขึ้น ก่อนจะตัดสินใจใช้บริการทำธุรกรรมต่าง ๆ หมวดขณะที่ธุรกิจบัตรเครดิตให้เพิ่มการเปิดเผยเรื่องค่าติดตามถวงถามหนี้.